মুক্তিযোদ্ধা শাহাদাত হত্যাকান্ডের মধ্য দিয়ে খুলনাঞ্চলে আবারও হত্যা আতঙ্ক ছড়িয়ে পড়েছে। এক সময়কার মৃত্যু উপত্যাকা বলে খ্যাত খুলনাঞ্চলে বেশ কয়েক বছর হত্যাযজ্ঞ বন্ধ থাকার পর আবারও বেপরোয়া হয়ে উঠেছে সন্ত্রাসীরা। খুলনা জেলা বিএনপি’র সাংগঠনিক সম্পাদক ও সাবেক ফুলতলা উপজেলা চেয়ারম্যান আরিফুজ্জামান মিঠু জোড়া হত্যাকান্ডের রেশ কাটতে না কাটতেই গত ৩১ মে গুলিবিদ্ধ এক ব্যক্তির লাশ উদ্ধার করে পুলিশ। নগরীর আড়ংঘাটা থানার বাইপাস সড়কের আকমানের মোড়ের খাল থেকে পুলিশ অজ্ঞাত (৫৫) পরিচয়ের ঐ ব্যক্তির গুলিবিদ্ধ লাশ উদ্ধার করলেও এ হত্যাকান্ডের কোন কিনারা করতে পারেনি এখনও। পাওয়া যায়নি গুলিবিদ্ধ ব্যক্তির পরিচয়। এ ঘটনার একদিন পরই নগরীর সোনাডাঙ্গা থানার ১নম্বর বয়রা ক্রসরোড এলাকায় পারিবারিক কলোহের জেরে শেখ মোস্তাক আলী ওরফে হোন্ডার ফকির (৬৪) নামে এক ব্যক্তি খুন হন। নিহত মোস্তাক আলী স্থানীয় মৃত অখিল ফকিরের ছেলে। তিনি ইজিবাইকের গ্যারেজের ব্যবসা করতেন। একইদিন বেলা সাড়ে ১১টায় উদ্ধার হয় বস্তাবন্দী মস্তকবিহীন লাশ। রূপসা পুলিশ উপজেলার আঠারোবেকী নদীর একটি ইটভাটার ঘাট থেকে এই লাশ উদ্ধার করে। এ রিপোর্ট লেখা পর্যন্ত মস্তক বিহীন লাশের কোন পরিচয় মেলেনি। গত ২ জুন রাত ৮টার দিকে দৌলতপুর আঞ্জুমান রোডের একটি মসজিদের অদূরে ইসলামী শাসনতন্ত্র আন্দোলনের দৌলতপুর থানার ৫ নম্বর ওয়ার্ড সভাপতি ইকবাল সরোয়ারকে (৪৮) গুলি করে হত্যা করে সন্ত্রাসীরা। পুলিশ এখনও হত্যার মোটিভ ও খুনীদের গ্রেফতার করতে পারেনি। উদ্ধার হয়নি হত্যাকান্ডে ব্যবহৃত অস্ত্রগুলি।